ريو دي جانيرو (بلبرتغالية: Rio de Janeiro - ترجمة "لواد د يناير")، ولاّ ريو، هي تاني أكبر مدينة ف لبريزيل و سادس أكبر مدينة ف أميريكا. أسسوها لبرتغاليين عام 1565 من مورا ماحتلو لمنطقة اللي فيها لبريزيل. ف 1763، ولأّت ريو هي لعاصمة د لمستعمرة د لبريزيل، و من 1808 ل 1822 كانت هي لعاصمة د لإمبراطورية د لبرتغال، اللي كانت جامعة لبرتغال و ݣاع لمستعمرات ديالها. من مورا ما ستاقلات لبريزيل رجعات ريو عاصمة د لبلاد، تال عام 1960، اللي تبنات فيه لعاصمة الجديدة برازيليا. ريو دي جانيرو هي من أكبر لمدن ف لعالم، و فيها بزاف د لأنشطة و لمقرات د شركات مهمة للإقتصاد ديال لبريزيل، ف لپطرول و لمعادن و لإتصالات. لمدينة معروفة بالسياحة و فيها طبيعة معروفة من ناحية لبحورا و لغابات و لجزر و الجبال. ريو فيها 3 ديال لخطوطا د لميطرو، و 3 د لمطارات منهم واحد دولي. لأغلبية ديال لمدينة داخلة ف الترات لعالمي ديال ليونيسكو (من 2012)، و تنضمو فيها بزاف د لأحدات لمهمة ف لعالم بحال النهاية د كاس لعالم (جوج مرات: 1950 و 2014)، و لألعاب لأولمپية (2016).